Mandag præsenterede AaB sin nye mand i klubben, som sammen med resten af truppen skal kæmpe for overlevelse i Superligaen, når den igen sparkes i gang 17. februar. Han var faktisk topscorer i sin tidligere klub Lyngby med fire mål. Og den stime vil den nye AaB-spiller Kasper Jørgensen gerne fortsætte i sin nye klub. - Der skal nok komme et par “dåser” smiler Kasper Jørgensen, der refererer til at score mange mål. Klar på svært forår AaB har sikret sig den unge 23-årige U-landsholdsspiller på en tre-årig kontrakt fra Lyngby, som ligesom AaB ligger til nedrykning. Derfor er det heller ikke en uvant situation, som højrebacken står overfor til foråret. - Jeg ved udmærket godt, hvad det drejer sig om her i foråret, men jeg er 100 procent sikker på, at vi nok skal få både sejre og point nok, konstaterer Kasper Jørgensen. Mandag eftermiddag mødte Kasper Jørgensen sine nye holdkammerater for første gang til dagens sene træningen, og førstehåndsindtrykket var overbevisende. - Det er en stor og spændende klub, der har et fedt setup. Derfor glæder jeg mig til at komme i gang og jagte både point og sejre, fastslår den nye AaB-spiller. Kasper Jørgensen kom til Lyngby fra ligakonkurrenten Brøndby IF. Sidenhen har han udviklet sig til at være en farlig forsvarsspiller, der også har vist, at han kan score mål. Blandt andet var det ene af hans fire mål i efteråret, som højrebacken har scoret, faktisk mod sin nye klub AaB. AaB har skrevet kontrakt med Kasper Jørgensen til og med 2025. Du kan høre hele interviewet med Kasper Jørgensen herunder:

Opsummering:
Det er ikke en uvant situation, som den nye AaB-spiller står overfor.